《友人别十四韵》
明代·卢宁

怅望清江浦，游子忽远辞。咄唶羞举笔，为子长相思。

子行白日暮，珠光泫江湄。远送青郊外，秋色黄金卮。

丈夫豪志意，百折非所疑。屈伸自有数，前途讵能期。

振衣秦日观，奋翊云梦陂。岂能效鹪鹩，回翔百里枝。

子年正英妙，浩气凌云霓。雪案宿灯火，锦素澄玻瓈。

射策君门去，和凝良子师。仰建公傅业，心印登庸奇。

凉月千山皓，丹梧一叶垂。感此重悽悄，命驾俱西驰。

作者简介：卢宁（一五○三—一五六一），字忠献，别号冠岩。南海人。博学而工文，尝受业于黄佐，而以不得及阳明之门为憾。明世宗嘉靖十九年（一五四○）举人，二十三年（一五四四）进士。授昆山知县，旋移知赣州兴国县事。二十九年擢守潼川。三十三年迁南京户部员外郎，寻改刑部，后为南京刑部郎中。三十八年升登州知府，卒于官。著有《五鹊台集》、《五鹊别集》等。卢宁诗，以明嘉靖三十八年刘珙重刻本《五鹊别集》为底本纂辑。